Demokrate vra of Trump regtig vir Russe gewerk het - Internasionaal - Republikein
Wednesday, May 22nd, 06:28:34
Demokrate vra of Trump regtig vir Russe gewerk het
14 January 2019 | Internasionaal
Die berig van The New York Times wat beweer dat die Amerikaanse federale speurdiens (FBI) pres. Donald Trump ondersoek het om vas te stel of hy namens Rusland teen die belange van sy eie land gewerk het, gaan deur die Demokrate in die Amerikaanse kongres ondersoek word.
Dit is Saterdag in 'n verklaring aangekondig deur die regbank in die huis van verteenwoordigers wat dit gaan ondersoek.
The New York Times het berig die FBI se beweerde ondersoek na Trump het begin in die dae nadat hy James Comey as direkteur van die FBI in Mei 2017 afgedank het en dat die agentskap se ondersoekers dit moes oorweeg of Trump se optrede beskou kon word as 'n bedreiging vir nasionale veiligheid.
Trump het laat Saterdagaand die berig verwerp in 'n onderhoud met Fox News. Hy het dit bestempel as die mees beledigende berig wat nog ooit oor hom geskryf is.
Hy het ook teen Comey en die FBI uitgevaar in 'n reeks twiets.
Jerrold Nadler, voorsitter van die regbank, sê die paneel gaan in die volgende paar weke "stappe doen om 'n beter begrip te kry van die president se optrede en die FBI se reaksie daarop".
Hy sê die kongres gaan sorg dat ondersoekers beskerming geniet teen die president se "toenemende striemende aanvalle."
"Daar is geen rede om die erns of professionaliteit van die FBI in twyfel te trek soos wat die president gedoen het in sy reaksie op die berig nie," sê Nadler, 'n Demokraat, in 'n verklaring.
"Ons het vasgestel deur hierdie beriggewing dat selfs in die vroegste dae van die Trump-administrasie, was die president se gedrag so wisselvallig en kommerwekkend dat die FBI verplig gevoel het om iets ongekend te doen - om 'n kontraspioenasie-ondersoek na 'n dienende president te begin," sê Nadler.
Adam Schiff, voorsitter van die huis van verteenwoordigers se intelligensiekomitee, wou nie oor die besonderhede van die koerantberig kommentaar lewer nie, maar sê sy komitee gaan voort met sy ondersoek na Trump se kontak met Rusland.
"Kommer oor diegene wat met Trump se veldtog verbind word, en dit sluit die president in, was van die begin af sentraal tot ons ondersoek," sê Schiff, ook 'n Demokraat.
Schiff sê vergaderings, kontakte en kommunikasie tussen mense na aan Trump en die Russe, sowel as "die web van leuens oor daardie interaksies, en die president se eie stellings en aksies," het die behoefte versterk om met die ondersoek voort te gaan.
Luidens The New York Times het FBI-amptenare tydens Trump se verkiesingsveldtog in 2016 agterdogtig geraak, maar het glo eers 'n ondersoek begin toe Trump aangedui het sy besluit om Comey af te dank hou verband met bewerings dat die Russe by die verkiesing ingemeng het.
Die FBI het dit ook oorweeg of Comey se afdanking beskou kan word as dwarsboming van die gereg.
Robert Mueller, federale spesiale ondersoeker, het die ondersoek oorgeneem kort nadat die FBI daarmee begin het, luidens koerantberig.
Rusland ontken deurgaans dat hy by die verkiesing ingemeng het.
Comey het hom ook Saterdag tot Twitter gewend en die aanhaling deur die oudpres. Franklin Delano Roosevelt geplaas: "I ask you to judge me by the enemies I have made." - Netwerk24